Groot hoeveelhede babamelk vernietigDie departement van gesondheid in Noordwes ondersoek waarom ŉ kwart van 20 000 kaste babamelk vernietig moes word. “Meer as 7 000 moeders wat MIV-positief is, moes die formulemelk ontvang het,” het Tebogo Lekgethwane, woordvoerder vir die departement, Vrydag gesê. Die Mail & Guardian het berig dat die departement die babamelk ter waarde van R7 miljoen in Mei 2011 aangekoop het, maar versuim het om die melk oor ŉ periode van drie jaar te versprei. Die departement moes gevolglik bykans R2 miljoen spandeer om die vervalde melk in Januarie te vernietig. Lekgethwane sê die departement moes tot 31 Maart 2012 vir die MIV-babas sorg totdat ŉ nuwe beleid, wat uitsluitlik borsvoeding aanmoedig, ingefaseer is. “Die departement het steeds formulemelk aan die ma’s, wat MIV-positief is, en die melkpoeier benodig het, verskaf,” het hy gesê. Die melk is aan die moeders uitgedeel, maar die departement het glo steeds oortollige hoeveelhede gehad. “Dit was ŉ groot uitdaging in Oktober toe die vervaldatum bereik is. Dit is normaal vir ons om enigiets te vernietig wat verval het.” -SAPA